2017 — 2019-yillarda Toshkent viloyatining Olmaliq shahrini kompleks rivojlantirish chora-tadbirlari to‘g‘risida

Toshkent viloyatining Olmaliq shahrini kompleks rivojlantirish, bunda shaharning tabiiy xomashyosi, ishlab chiqarish va mehnat salohiyatidan oqilona foydalanish, sanoat, xizmat ko‘rsatishni yanada rivojlantirish orqali shahar budjetining daromadlar bazasini kengaytirish, muhandislik-kommunikatsiya, ishlab chiqarish va ijtimoiy infratuzilmasini takomillashtirish hamda aholi bandligi, daromadi va turmush darajasini izchil oshirish maqsadida Vazirlar Mahkamasi qaror qiladi:
 1. Quyidagilarni o‘z ichiga oluvchi 2017 — 2019-yillarda Toshkent viloyatining Olmaliq shahrini kompleks rivojlantirish dasturi (keyingi o‘rinlarda Dastur deb ataladi) tasdiqlansin: 
 Dasturning maqsadli parametrlari 1-ilovaga hamda uning moliyalashtirish manbalari 1a-ilovaga muvofiq;
 oziq-ovqat va nooziq-ovqat iste’mol tovarlari, shuningdek qurilish materiallari ishlab chiqarish bo‘yicha ishlab chiqarish quvvatlarini yangidan barpo etish, modernizatsiyalash, texnik va texnologik jihatdan yangilash bo‘yicha investitsiya loyihalarining manzilli ro‘yxati 2-ilovaga muvofiq;
 xizmatlar ko‘rsatish sohasi va servis infratuzilmasini rivojlantirish bo‘yicha amalga oshiriladigan loyihalarning manzilli ro‘yxati 3-ilovaga muvofiq;
 qishloq xo‘jaligi mahsulotlarini yetishtirish va qayta ishlashni rivojlantirish bo‘yicha amalga oshiriladigan loyihalarning manzilli ro‘yhati 4-ilovaga muvofiq; 
 ishlab chiqarish va muhandislik-kommunikatsiya tarmoqlarini yanada rivojlantirish chora-tadbirlari 5-ilovaga muvofiq;
 ijtimoiy infratuzilmani yanada rivojlantirish chora-tadbirlari 6-ilovaga muvofiq; 
 avval xususiylashtirilgan obyektlardan samarali foydalanish chora-tadbirlari 7-ilovaga muvofiq; 
 Toshkent viloyati Olmaliq shahrini qurish va rekonstruksiya qilish chora-tadbirlari 8-ilovaga muvofiq. 
 2. Toshkent viloyati hokimligi manfaatdor davlat va xo‘jalik boshqaruvi organlari, tijorat banklari va loyiha tashabbuskorlari bilan birgalikda:
 Dasturdagi ko‘rsatkichlardan kelib chiqqan holda tarmoq jadvallarini bir oy muddatda ishlab chiqsinlar va tasdiqlasinlar;
 yo‘l-transport, muhandislik-kommunikatsiya va ijtimoiy infratuzilma obyektlarini qurish, rekonstruksiya qilish va mukammal ta’mirlash bo‘yicha nazarda tutilgan ishlarning tasdiqlangan parametrlarga qat’iy muvofiq ravishda jadal bajarilishini ta’minlash yuzasidan zarur choralar ko‘rsinlar.
 3. 2017 — 2019-yillarda Toshkent viloyatining Olmaliq shahrini kompleks rivojlantirish dasturi parametrlari bajarilishini ta’minlash bo‘yicha davlat va xo‘jalik boshqaruvi organlari, tijorat banklari hamda mahalliy ijroiya hokimiyati organlari faoliyatini muvofiqlashtirish bo‘yicha respublika ishchi guruhi tarkibi 9-ilovaga muvofiq tasdiqlansin. 
 Respublika ishchi guruhi (A.J. Ramatov):
 davlat va xo‘jalik boshqaruvi organlari, tijorat banklari, mahalliy ijroiya hokimiyati organlari tomonidan Dasturda nazarda tutilgan chora-tadbirlarning belgilangan muddatlarda amalga oshirilishini tahlil qilib borsin va muvofiqlashtirsin; 
 barcha parametrlar bo‘yicha Dastur bajarilishi monitoringi olib borilishini tashkil etsin va har oyda tizimli ravishda muammoli masalalarni ko‘rib chiqsin, ularni hal etish yuzasidan tezkor va amaliy choralar ko‘rsin.
 4. Respublika ishchi guruhiga, zarurat bo‘lganda, tayyorlangan va belgilangan tartibda kelishilgan loyiha hujjatlari mavjud bo‘lgan taqdirda, Dasturga tegishli o‘zgartirish va qo‘shimchalar kiritish huquqi berilsin.
 5. O‘zbekiston Respublikasi Iqtisodiyot vazirligi, Moliya vazirligi, Investitsiyalar bo‘yicha davlat qo‘mitasi har yilgi O‘zbekiston Respublikasining Investitsiya dasturini shakllantirishda, moliyalashtirish hajmlari va manbaalarini aniqlashtirgan holda, ushbu qarorga muvofiq amalga oshirilishi nazarda tutilgan investitsiya loyihalarini belgilangan tartibda kiritib borilishini ta’minlasinlar. 
 6. Toshkent viloyati hokimligi O‘zbekiston Respublikasi Davlat arxitektura va qurilish qo‘mitasi, Yer resurslari, geodeziya, kartografiya va davlat kadastri davlat qo‘mitasi, Iqtisodiyot vazirligi bilan birgalikda bir oy muddatda Olmaliq shahrida yangi konlar o‘zlashtirilishi, aholi sonining o‘sib borishini hisobga olib, 2035-yilgacha mo‘ljallangan bosh rejaga ko‘ra Olmaliq shahrining ma’muriy hududini 2,6 ming gektardan 3,5 ming gektarga yetkazish bo‘yicha aniq takliflar ishlab chiqsin va belgilangan tartibda O‘zbekiston Respublikasi Vazirlar Mahkamasiga kiritsin.
 7. Toshkent viloyati hokimligi O‘zbekiston Respublikasi Davlat soliq qo‘mitasi bilan birgalikda bir oy muddatda Olmaliq shahridagi “Oydin” dehqon bozori va buyum bozorining kapital rekonstruksiya qilish, qo‘shimcha bino va zamonaviy savdo rastalari barpo etish yuzasidan aniq takliflar ishlab chiqib, O‘zbekiston Respublikasi Vazirlar Mahkamasiga belgilangan tartibda kiritsin. 
 8. Tijorat banklariga Dasturga kiritilgan investitsiya loyihalarini moliyalashtirish, respublikada ishlab chiqarilmaydigan asbob-uskunalar va ularga butlovchi buyumlarni xarid qilish uchun belgilangan tartibda kreditlar, shu jumladan chet el valyutasidagi kreditlar ajratish tavsiya etilsin. 
 9. Toshkent viloyati hokimligi har chorak yakuni bo‘yicha Dastur tadbirlarini o‘z vaqtida va sifatli bajarilishi yuzasidan loyiha tashabbuskorlari faoliyatining natijadorligini viloyat va shahar faollari yig‘ilishlarida ko‘rib chiqsin hamda amalga oshirilgan ishlar to‘g‘risida O‘zbekiston Respublikasi Vazirlar Mahkamasiga axborot taqdim etsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov, Toshkent viloyati hokimi Sh.X. Babayev va Olmaliq shahar hokimi M.M. Mirkasimov zimmasiga yuklansin.